Selv om Hertz selv ikke trodde de ville ha noen praktiske anvendelser, ble forbedrete gnistsendere noen få år senere tatt i bruk for trådløs telegrafi. Dette skyldes i hovedsak innsatsen til Guglielmo Marconi. Allerede i 1896 hadde han konstruert en sender med en rekkevidde på over flere kilometer. I 1899 kunne han sende de første signal over den engelske kanal og i 1901 over Atlanterhavet. Dette skyldtes i stor grad konstruksjon av bedre antenner og bruk av avstemte kretser. Betydningen av disse var i stor grad gjort tydelig av Nikola Tesla og tidligere anvendt i hans Tesla-spoler.